钦定古今图书集成/方舆汇编/职方典/第1132卷 > 《重修汉阳县学记》萧良有
## 钦定古今图书集成/方舆汇编/职方典/第1132卷 > 《重修汉阳县学记》萧良有

汉阳县之续有学也，盖肇于万历乙酉，语在《学田记》
中。然而规制虽创未备也。又十五年，岁在己亥，南安
傅使君来守是邦，甫下车谒孔庙，徘徊久之，作而慨
然，命博士及弟子员具阙状以请。是时福州陈学谕
适至，拜命唯唯，退而具牍上曰：“大哉孔子！畴锺厥灵，
实惟启圣。煌煌笃生，不祠之务，葺而湮没榛莽，缺孰
甚焉？”则又曰：“学畔氓庐，隔不数武，霪霖为虐，涨及堂
宇，不以此时筑垣濬渠，用防水患，于计得乎？”则又曰：
“礼门义路，由兹升堂，不有具瞻，孰示周行？而门故距
南关才十数武，而近仅用栅蔽，市嚣諠沓，非所以严
体貌、肃听睹也。”诸琐细不具，举举其巨者。使君览牍，
复慨然起曰：“于建是乎，何有常俸之盈，吾何爱焉。”谋
于冯别驾、殷司理两大夫暨黄邑侯，佥曰“善。”乃命幕
张经历董厥事，议经费，鸠工作，以次授工。于是垒土
为基，创启圣祠于堂左腋。亡何，祠成，于是凿涧为渠以通水道。深二尺有咫，阔称是。自明伦堂上直下折
而会于大成门前。渠从东入江，复筑垣，垣高九尺，长
倍之。附垣为堤，树以木，而污涨无复如昔患者。于是
伐木治坊，堂前坊以“龙门”名。撤故所治栅而蔽以墙，
行李市廛，俨然外望矣。盖至是，负者、行者、过而趋者、
巾绅而鼓箧者，靡不啧啧谓“是役也，虽重修乎，何啻
鼎建！”然而又工则公胥，民无与；值则公廪，民无与，前
此未睹也。既竣役，使君则命博士暨二、三弟子员诣
不佞丐记以示来者。不佞乐观厥成也，不敢以不敏
辞。《记》曰：“往圣天子广厉学官，申功令，责成郡邑长吏
甚具，然大率创所未有，不得不尔。则然苟可因陋，宁
议，更新征之，辄以时诎为口实。其孰有加意学校而
又不烦役、不淹期，如使君之为孳孳者哉？所加惠后
学，意良殷且厚尔诸生幸甚。虽然，弗可弗”勉矣。夫学
舍维新，良吏责也。君子以日新其德，而旧染夺之甘
心焉，士能无恧颜乎哉？今夫修之业，后传注而先老、
庄；著之文，卑平正而尚奇诡；持之论，崇元渺而忽彝
常；禔之躬，艳趺宕而遗惇笃。彼固自谓能新，似之而
非者也。《书》则《六经》，事则《六行》，养则喜怒哀乐，用则均
齐治平，是万古常新之道“也。两者若楹与筳，而世顾
为彼不为此者，俗渐靡使然耳。今江汉间人事，谓不
尽染于旧，吾不敢知其尚。袚濯藻雪，自今伊始。而使
学校有真儒，国家得实用，所裨益匪浅。不然而苐徼
利禄，猎声华，负贤使，君所为作新，至意，岂可哉？诸生
知勉矣。”工肇于二十七年闰四月二十八日。傅使君
名道统，闽“人，万历丙戌进士。顷岁中珰出榷，多方捍
御，焦劳特甚，当别有纪”：“冯别驾名𦙌，蜀人，选贡；殷司
理多才，蜀人乡进士；黄邑令名思新，闽人乡进士”；张
经历名懋中，梁人岁贡；陈学谕名阳和，闽人，乡进士；
解司训名鹤龄，黔人，岁贡，而弟子员随博士来丐文
者，朱宇、袁楫也。始陈学谕至斋舍就圮，分守陈少参
命葺之，黄邑侯佐之，并捐俸，皆义举，可风也。得附书，
今既记之，使系以辞。辞曰：

“惟素王之故宫兮，属规恢而未理。廑使君之顾瞻兮，
容戚然而有泚。订先甲于三日兮，缔旁午于百垒。斥
公廪之嬴羡兮，匪闾阎之脂髓。迈蜀郡之骏声兮，轶
鲁侯之燕喜。讵先圣式宠临兮，乃循良其遐轨。愿多
士之勉旃兮，曰瞿然而奋起。戈一挥而回光兮，革三
就以更始。罔静言以庸违兮，爰释回而增美。江汉流
而尝新兮，鼎彝著而不毁。”余作辞以诏来兮，繄斯文
之在此。